সেফ হ্যাভেন বেবি বক্সেস

সেফ হেভেন বেবি বক্সেস (এসএইচবিবি) হলো একটি অলাভজনক সংস্থা যা নবজাতক শিশুদের যত্রতত্র ফেলে রাখা বা পরিত্যক্ত করার একটি নিরাপদ এবং আইনি বিকল্প প্রদান করে। ২০১৫ সালে মনিকা কেলসি কর্তৃক প্রতিষ্ঠিত এই সংস্থাটি বিভিন্ন সুরক্ষিত স্থানে বিশেষায়িত 'বেবি বক্স' (শিশুদের জন্য নিরাপদ স্থান) স্থাপন করে। এর মাধ্যমে বাবা-মায়েরা তাদের নবজাতককে নিরাপদে হস্তান্তর করতে পারেন, যা শিশুর সুরক্ষা নিশ্চিত করে এবং পরিত্যক্ত হওয়ার ঝুঁকি হ্রাস করে।

 ইতিহাস ও পটভূমি 
ইন্ডিয়ানার একজন অগ্নিনির্বাপক কর্মী এবং চিকিৎসক মনিকা কেলসি ২০১৫ সালে এসএইচবিবি প্রতিষ্ঠা করেন।" কেলসি যখন জানতে পারেন যে তিনিও শৈশবে পরিত্যক্ত হয়েছিলেন, তখন থেকেই তার মনে এই সংস্থার ধারণাটি আসে। তিনি অরক্ষিত শিশুদের জীবন রক্ষা এবং একই ধরনের পরিস্থিতি প্রতিরোধ করার লক্ষ্যে এই 'বেবি বক্স' এর ধারণাটি প্রবর্তন করেন। ২০১৬ সালে সংস্থাটি মার্কিন যুক্তরাষ্ট্রে প্রথম বেবি বক্স স্থাপন করে এবং ২০১৭ সালে সেখানে প্রথমবারের মতো একটি নবজাতক গ্রহণ করা হয়।

 উদ্দেশ্য ও কার্যপদ্ধতি 
এসএইচবিবির প্রধান উদ্দেশ্য হলো বাবা-মায়েদের জন্য তাদের নবজাতককে নাম প্রকাশ না করে নিরাপদে হস্তান্তর করার একটি আইনি পথ তৈরি করা। সংস্থাটি ফায়ার স্টেশন, হাসপাতাল এবং অন্যান্য নিরাপদ স্থানে তাপমাত্রা নিয়ন্ত্রিত এবং ইলেকট্রনিকভাবে পর্যবেক্ষণযোগ্য 'বেবি বক্স' স্থাপন করে। এই স্থানগুলোতে ২৪ ঘণ্টা কর্মী মোতায়েন থাকে।

এই বক্সগুলো দেয়ালের ভেতরে এমনভাবে বসানো থাকে যে বাইরের দিক থেকে এটি একটি দোলনার মতো দেখায়। যখন কেউ বক্সটি খোলে, তখন ভেতরে থাকা কর্মীদের কাছে একটি সতর্ক সংকেত বা অ্যালার্ম চলে যায়। শিশুটিকে ভেতরে রাখার পর সেন্সর সক্রিয় হয় এবং তৃতীয় আরেকটি অ্যালার্ম বেজে ওঠে। বক্স থেকে উদ্ধারের পর শিশুটি তাৎক্ষণিক চিকিৎসা সেবা পায় এবং পরবর্তীতে তাকে 'শিশু সুরক্ষা সেবার  অধীনে রাখা হয়। সাধারণত পাঁচ মিনিটের মধ্যেই শিশুটির কাছে সাহায্য পৌঁছে যায়।

 আইনি ও নৈতিক দিকসমূহ 
এসএইচবিবি প্রতিটি অঞ্চলের নির্দিষ্ট আইনি কাঠামোর মধ্যে থেকে তাদের কার্যক্রম পরিচালনা করে। মার্কিন যুক্তরাষ্ট্রের অনেক রাজ্যে 'সেফ হেভেন আইন' বিদ্যমান, যার অধীনে কোনো বাবা-মা যদি তার অক্ষত নবজাতককে নির্দিষ্ট স্থানে (যেমন হাসপাতাল বা ফায়ার স্টেশন) হস্তান্তর করেন, তবে তার বিরুদ্ধে কোনো আইনি ব্যবস্থা নেওয়া হয় না। সংস্থাটি স্থানীয় কর্তৃপক্ষ এবং স্বাস্থ্যকর্মীদের সাথে সমন্বয় করে এটি নিশ্চিত করে যে, প্রতিটি শিশু যেন দত্তক বা পালক সেবা প্রক্রিয়ার মাধ্যমে একটি নিরাপদ ও ভালোবাসা পূর্ণ ঘর খুঁজে পায়।

 প্রভাব ও সম্প্রসারণ 
যাত্রার শুরু থেকেই এসএইচবিবি শিশুদের সুরক্ষা এবং পরিত্যক্ত হওয়ার ঘটনা রোধে গুরুত্বপূর্ণ ভূমিকা পালন করে আসছে। বর্তমানে মার্কিন যুক্তরাষ্ট্রের ১১টি রাজ্যে ১৪২টিরও বেশি বেবি বক্স স্থাপিত হয়েছে। সংস্থাটি সংকটাপন্ন মায়েদের জন্য ২৪ ঘণ্টার একটি হটলাইন সেবাও পরিচালনা করে, যেখানে তারা পেশাদার পরামর্শদাতার সাথে কথা বলতে পারেন। বক্সগুলো মূলত সংকটাপন্ন অভিভাবকদের জন্য একটি 'শেষ অবলম্বন' হিসেবে ব্যবহৃত হয়। হটলাইনে যোগাযোগকারীদের সরাসরি সাক্ষাতের মাধ্যমে শিশু হস্তান্তরের জন্য উৎসাহিত করা হয় যাতে তাদের অধিকার ও স্বাস্থ্যের সুরক্ষা নিশ্চিত করা যায়।

 সমালোচনা 
শিশুদের জন্য নিরাপদ আশ্রয়ের ধারণাটি শতবর্ষ পুরনো হলেও বর্তমানে এর কিছু সমালোচনাও রয়েছে। 'ইউনাইটেড নেশনস কমিটি অন দ্য রাইটস অফ দ্য চাইল্ড' (ইউএনসিআরসি) ২০১২ সালে এক সভায় মত প্রকাশ করে যে, এই ধরনের বক্সগুলো বাবা-মায়েদের সহজেই সন্তান ত্যাগ করতে উৎসাহিত করতে পারে। তারা আশঙ্কা প্রকাশ করে যে, অনেক সময় পুরুষ আত্মীয় বা অপরাধী চক্র মায়েদের ইচ্ছার বিরুদ্ধে শিশুকে এখানে ফেলে আসতে পারে। কমিটি এই প্রথাটি সম্পূর্ণ নিষিদ্ধ করার আহ্বান জানিয়েছে।

অন্যদিকে, কিছু প্রতিপক্ষ সংস্থা মনে করে যে, এই বক্সগুলো অনেক সময় দালানকোঠার নিরাপত্তা মানদণ্ড পূরণ করে না। এছাড়া এটি শিশু পাচারকারীদের শনাক্তকরণ এড়িয়ে চলতে সাহায্য করতে পারে এবং যারা নবজাতককে নিগ্রহ করেছে তারা কোনো শাস্তি ছাড়াই পার পেয়ে যেতে পারে।

 আরও দেখুন 

শিশু সুরক্ষা সেবা

দত্তক

 তথ্যসূত্র 

বিষয়শ্রেণী:শৈশব
বিষয়শ্রেণী:শিশু বর্জন
বিষয়শ্রেণী:দত্তক ও পালক সেবা